yadyā́vatya etásyāgneríṣṭakāstā́vanti krayè 'horātrā́ṇi sampádyanté 'tha yā́nyūrdhvā́ni krayādáhāni kathámasya té lokā́ anū́pahitā bhavantī́ti yadvā́ amāvā́syāyāṃ dīkṣitvā̀māvā́syāyāṃ krīṇā́ti tadyā́vantamevá lokáṃ karóti tā́vatīríṣṭakā úpadadhātyátha yā́nyūrdhvā́ni krayādáhāni tásminnavakāśè 'dhvaryúragníṃ cinoti kvò hí cinuyānná ca sò 'vakāśaḥ syādyā́vanti vaí saṃvatsarásyāhorātrā́ṇi tā́vatya etásyāgneríṣṭakā úpa ca trayodaśo mā́sastrayodaśo vā́ eṣa mā́so yā́nyūrdhvā́ni krayādáhāni tadyā́ amū́strayodaśásya māsa íṣṭakāstā́bhirasya té lokā́ anū́pahitā bhavanti tátsamā́ lokāścéṣṭakāśca bhavanti